חוק השידור הציבורי הישראלי (תיקון מס' 4), התשע"ו-2016 
הצעת חוק ממשלתית, הכנסת ה-20
פורסם: ספר החוקים, חוברת 2541, עמ' 654, 2016-03-30T00:00:00+03:00
חוק השידור הציבורי הישראלי (תיקון מס' 4), התשע"ו-2016 (להלן - התיקון), התקבל בקריאה השנייה והשלישית ביום י"ט באדר ב' התשע"ו (29 במרס 2016), והוא מתקן את חוק השידור הציבורי הישראלי, התשע"ד-2014 (להלן - החוק) במספר עניינים כמפורט להלן: 
התיקון דוחה את מועד תחילתו של החוק בשישה חודשים, כך שיום התחילה הקבוע בחוק יהיה 30 בספטמבר 2016 במקום יום 30 במרס 2016. 
בנוסף, מתוך מטרה לקדם את מינוי מועצת תאגיד השידור הישראלי, התיקון קובע כי שר התקשורת רשאי למנות מועצה ראשונה שתהיה מורכבת מעשרה חברים, ובלבד שיפעל להשלים, בהקדם האפשרי, את הרכב המועצה ל-12 חברים. 
כמו כן, התיקון קובע הארכה של תקופת פעילותה של הטלוויזיה הלימודית, כך שהיא תפסיק לשדר שנה ושלושה חודשים אחרי יום התחילה, כלומר ביום 1 בינואר 2018. בשל כך נוספו תיקוני התאמה להארכת תקופת פעילותה של הטלוויזיה הלימודית. 
זאת ועוד, התיקון קובע שתקופת כהונתו של המנכ"ל הזמני של תאגיד השידור הישראלי (להלן - המנכ"ל הזמני), תוארך משנה מיום תחילתו של החוק לשנתיים מיום התחילה. 
בנוסף, התיקון קובע כי המנכ"ל הזמני יציע לעובדים של רשות השידור משרות בתאגיד, בהיקף של 450 משרות מלאות או למספר עובדים השווה ל-51 אחוזים משיא כוח האדם בתאגיד, בפטור ממכרז. בנוסף התיקון מגדיל את מספר העובדים שהמנכ"ל הזמני רשאי לקבל לעבודה בתאגיד לפני יום התחילה, לשם היערכות התאגיד לקיום שידורים ביום התחילה, כך שבמקום 400 עובדים הוא יהיה רשאי לקבל 600 עובדים. 
כמו כן, התיקון קובע שבתקופה של שנתיים מיום התחילה רשאית חטיבת החדשות להקצות סכומים לרכישה של תכניות בענייני היום, באופן ובתנאים שעליהם יחליט מנהל חטיבת החדשות. התקשרות לרכישה כאמור תהיה טעונה אישור של המועצה ותהיה מוגבלת, כך שלא תתאפשר רכישת תוכניות בענייני היום מבעלי זכיונות או רישיונות לפי חוק הרשות השניה לטלוויזיה ורדיו, מבעלי רשיונות לשידורי כבלים או לשידורי לווין או ממפיק חדשות עצמאי לפי חוק התקשורת (בזק ושידורים) ומעיתון, וכן מכל חברות האם והבת שבשליטתם או השולטים בהם, או חברות אחיות. לא תתאפשר רכישה של שידורי חדשות בטלוויזיה, ברדיו ובאינטרנט, ובכלל זה מהדורת החדשות המרכזית ומבזקי חדשות. ואולם, המועצה רשאית להורות למנהל חטיבת החדשות להפיק תכניות בענייני היום, כולן או חלקן, באופן עצמאי, לפני תום התקופה של שנתיים מיום התחילה, אם נוכחה שחטיבת החדשות ערוכה לכך.
התיקון נכנס לתוקף ביום כ"א באדר ב' התשע"ו (31 במרס 2016).